DA Den Europæiske Unions Tidende CE 84/565

(2004/C 84 E/0643)

SKRIFTLIG FORESPØRGSEL E-0289/04

af Marco Cappato (NI), Marco Pannella (Nl), Maurizio Turco (NI), Emma Bonino (NI), Gianfranco Dell'Alba (NI), Benedetto Della Vedova (NI) og Olivier Dupuis (NI) til Kommissionen

(6. februar 2004)

Om: Kulturelt folkedrab i Kina

Under drøftelsen af betænkning af Prets om bevarelse af den kulturelle mangfoldighed udtrykte kommissionsmedlem Viviane Reding tilfredshed med, at EU havde »vundet slaget« i Unesco's general- forsamling med hensyn til indførelse af et internationalt instrument til bevarelse af den kulturelle mangfoldighed, i hvilken forbindelse EU-initiativet blev støttet af Kina.».Desuden støtter Kina os i Unesco. Vi talte også om uddannelse, og med et enormt land som Kina, der regner med Europas hjælp til at bevare sin kulturelle mangfoldighed …« Kommissionsmedlemmet opfordrede endvidere Parlamentet til at overveje, hvilke aspekter der kunne udvikles i den kommende konvention under hensyntagen til vore partneres interesser.

Det kommunistiske styre i Kina har gennem det sidste halve århundrede systematisk begået kulturelt folkedrab over for mindretal som tibetanere og uyghurer, f.eks. ved at gøre det obligatorisk at bruge kinesiske former af uyghurernes navne, afskaffe undervisning i uyghur på de højere klassetrin, ødelægge den uyghuriske kulturarv i Kashgar og andre byer, brænde uyghuriske bøger i titusindvis samt gennem diskrimination af uyghur-skoler til fordel for kinesiske skoler, for blot at nævne nogle få eksempler.

Hvorledes agter Kommissionen at sikre, at den kommende Unesco-konvention om kulturel mangfoldighed bliver et effektivt instrument til bekæmpelse af afskyelige forbrydelser som kulturelt og politisk folkedrab?

Mener Kommissionen ikke under henvisning til det udvidede kulturelle samarbejde med Kina og på grundlag af de offentligt tilgængelige oplysninger, at der forinden bør gennemføres en undersøgelse af omfanget og formen af det igangværende kulturelle folkedrab i Kina for at sikre, at EU's kulturelle samarbejde med Kina aldrig hverken direkte eller indirekte kommer til at bidrage til den kulturelle fremmedgørelse af de forskellige folkeslag i Kina eller til den kriminelle politik, som består i at påtvinge disse kinesisk sprog og kultur?

Svar afgivet på Kommissionens vegne af Christopher Patten

(23. marts 2004)

Kommissionen lægger stor vægt på menneskerettighedssituationen i hele verden og i denne forbindelse respekt for kulturel mangfoldighed i lande som Kina. De dermed forbundne rettigheder til ytrings-, forsamlings- og religionsfrihed samt bevarelsen af den kulturelle, religiøse og sproglige identitet hos minoriteterne i Kina — og specielt i Tibet og Xinjiang — står højt på dagsordenen for den regelmæssige menneskerettighedsdialog mellem EU og Kina og i andre forbindelser på højt niveau med de kinesiske myndigheder.

I oktober 2003 blev der i Unesco ved konsensus mellem et stort flertal af medlemmerne, herunder Kina, lanceret forhandlinger om en konvention om beskyttelse af mangfoldigheden i kulturindhold og kunstneriske udtryk, med det formål at vedtage konventionen på Unesco's næste generalkonference i efteråret 2005. En sådan konvention er en opfølgning af Unesco's verdenserklæring og handlingsplan om kulturel mangfoldighed, der blev vedtaget i november 2001, og vil ligesom disse instrumenter være fast forankret i menneskerettigheder. Konventionen vil tage sigte på at fremme kulturel mangfoldighed i alle dens afskygninger, herunder minoriteters rettigheder, og samtidig sikre, at intet land misbruger argumentet om beskyttelse af kulturel mangfoldighed til at vedtage og gennemføre politikker og foranstaltninger, der strider mod menneskerettighederne. Kommissionen har derfor nedsat en intern arbejdsgruppe, der skal sikre en koordineret tilgang til forhandlingen om en Unesco-konvention om kulturel mangfoldighed.

Et styrket samarbejde mellem EU og Kina vil naturligvis tage Kinas kulturelle mangfoldighed i betragtning og må ikke misforstås som direkte eller indirekte støtte til foranstaltninger, der fratager minoriteter deres umistelige rettigheder.

De halvårlige rapporter fra delegationslederne i Beijing er vigtige for fastlæggelsen af EU's politik for minoriteter i Kina. Disse rapporter giver en regelmæssig ajourføring af situationen og foreslår muligheder for EU-foranstaltninger.